Sag anlagt den 29. oktober 2021 — Europa-Parlamentet mod Europa-Kommissionen

(Sag C-657/21)

(2022/C 11/25)

Processprog: engelsk

Parter

Sagsøger: Europa-Parlamentet (ved R. Crowe, U. Rösslein og C. Burgos, som befuldmægtigede)

Sagsøgt: Europa-Kommissionen

Sagsøgerens påstande

— Det fastslås, at Europa-Kommissionen har tilsidesat traktaterne, idet den ikke at har draget fuldstændig og øjeblikkelig omsorg for gennemførelsen af Europa-Parlamentets og Rådets forordning (EU, Euratom) 2020/2092 (1) af 16. december 2020 om en generel ordning med konditionalitet til beskyttelse af Unionens budget fra dennes ikrafttrædelsesdato den 1. januar 2021.

— Subsidiært annulleres Kommissionens retsstridige nægtelse af at drage fuldstændig og øjeblikkelig omsorg for gennemførelsen af forordning 2020/2092 fra dennes ikrafttrædelsesdato.

— Kommissionen tilpligtes at betale sagsomkostningerne.

Søgsmålsgrunde og væsentligste argumenter

Første anbringende om tilsidesættelse af Kommissionens forpligtelse i henhold til artikel 17, stk. 1, andet punktum, TEU til at drage omsorg for gennemførelsen af traktaterne og af de foranstaltninger, der vedtages af institutionerne på grundlag heraf.

Kommissionen drager ikke fuldstændig omsorg for gennemførelsen af forordning 2020/2092, eftersom den retsstridigt udelukker sig selv fra at anvende de centrale bestemmelser i forordningens artikel 6, indtil den har fastsat retningslinjer for anvendelsen af forordningen, hvilket den først gør, efter at Domstolen har afsagt domme i de annullationssøgsmål, der er anlagt af to medlemsstater til prøvelse af forordningen. Denne manglende fuldstændige omsorg for gennemførelsen af forordningen, indtil Domstolen har afsagt domme i de pågældende annullationssøgsmål, udgør en tilsidesættelse af Kommissionens ansvar i medfør af artikel 17, stk. 1, TEU, der forpligter Kommissionen til at drage omsorg for gennemførelsen af traktaterne og af de foranstaltninger, der vedtages af institutionerne på grundlag heraf.

Andet anbringende om tilsidesættelse af Kommissionens forpligtelse i henhold til artikel 17, stk. 3, tredje punktum, TEU til at udføre sine opgaver i fuldkommen uafhængighed.

Den omstændighed, at Kommissionen har undladt at drage fuldstændig og øjeblikkelig omsorg for gennemførelsen af forordningen fra tidspunktet for dens ikrafttrædelse i henhold til en instruktion fra Det Europæiske Råd uden nogen selvpålagte begrænsninger, udgør en tilsidesættelse af dens forpligtelse til at udføre sine opgaver i fuldkommen uafhængighed i henhold til artikel 17, stk. 3, tredje punktum, TEU.

Tredje anbringende om tilsidesættelse af artikel 13, stk. 2, TEU, af princippet om institutionel ligevægt og af princippet om loyalt samarbejde.

Den omstændighed, at Kommissionen har undladt at drage fuldstændig og øjeblikkelig omsorg for gennemførelsen af forordningen fra tidspunktet for dens ikrafttrædelse i henhold til en instruktion fra Det Europæiske Råd uden nogen selvpålagte begrænsninger, udgør en tilsidesættelse af artikel 13, stk. 2, TEU, hvorefter hver institution handler inden for rammerne af de beføjelser, der er tildelt den ved traktaterne, af princippet om institutionel ligevægt og af princippet om loyalt samarbejde.

(1) EUT 2020, L 433I, s. 1.